Andy Todd

**Andrew John James Todd** (født 1974) er en engelsk fotballspiller, som har spilt for åtte engelske fotballklubber. Han spiller nå for Derby County i Premier League.

Todd er midtstopper, men er også blitt brukt som back og defensiv midtbane. Han er sønn av den tidligere engelske landslagsspilleren Colin Todd.

## Biografi
Han startet sin profesjonelle fotballkarriere i Middlesbrough i 1993, og han debuterte i ligasammenheng for Middlesbrough den 18. desember 1993 i en kamp mot Notts County. Totalt fikk han med seg 3 ligakamper for *Boro* i 1993/94-sesongen, mens han i 1994/95-sesongen spilte 5 ligakamper for klubben fra North Yorkshire. I siste del av denne sesongen ble han lånt ut til Swindon Town, og han debuterte for Swindon den 1. mars 1995 i en ligakamp mot Millwall. Totalt fikk han med seg 13 ligakamper for *the Robins* før han returnerte til Middlesbrough på slutten av 1994/95-sesongen. I august 1995 forlot Todd Middlesbrough til fordel for Bolton Wanderers som betalte £250 000 for han.

Andy Todd debuterte for Bolton den 23. september 1995 i en ligakamp mot Liverpool, og i denne kampen scoret han også sitt første mål for *the Trotters*. Totalt ble det 12 ligakamper og 2 mål for Bolton i 1995/96-sesongen, mens han i de påfølgende sesongene fikk bokført 15 ligakamper i 1996/97-sesongen, 25 ligakamper i 1997/98-sesongen og 20 ligakamper i 1998/99-sesongen. Etter å ha spilt 12 ligakamper i første del av 1999/00-sesongen for klubben fra Stor-Manchester ble han solgt til Charlton Athletic for £750 000. Bakgrunnen for dette salget var at han på en trening var involvert i et fysisk sammenstøt med Boltons assistenttrener Phil Brown.

Todd spilte sin første kamp for Charlton den 23. november 1999 da de vant 2-1 over Swindon Town i en ligakamp, og totalt spilte han 12 ligakamper for *the Addicks* i siste del av 1999/00-sesongen. Deretter ble det 21 ligakamper i 2000/01-sesongen, og i denne sesongen laget han også sitt første mål for klubben fra London. Det skjedde den 1. april 2001 da Charlton vant 2-0 over Leicester City i en kamp i Premier League der Todd scoret Charltons første mål i det 33. spilleminutt. I hans tredje sesong for Charlton var Andy Todd involvert i enda en episode på treningsfeltet, denne gang med keeperen Dean Kiely, og dette medførte at han ble lånt ut til Grimsby Town i februar 2002. Han debuterte for Grimsby Town 23. februar 2002 i en ligakamp mot Nottingham Forest, og han scoret sitt første mål for *the Mariners* den 26. februar 2002 i en ligakamp mot Stockport County. Etter å ha scoret 3 ligamål på 12 kamper, og vært medvirkende til at Grimsby beholdt plassen på det nest øverste nivået, vendte han tilbake til Charlton i april 2002. Totalt spilte han 5 ligakamper for Charlton i 2001/02-sesongen før han i mai 2002 ble han solgt til Blackburn Rovers for £750 000.

Den 19. august 2002 spilte Andy Todd sin første kamp for Blackburn, og det skjedde i UEFA-cupen mot det bulgarske laget CSKA Sofia. Hans første ligakamp for *Rovers* kom 9. november 2002 mot Southampton, mens hans første mål for klubben fra Lancashire ble bokført 26. april 2003 i en ligakamp mot Leeds United. Totalt ble det ett ligamål på 12 kamper for Todd i hans første hele sesong som Blackburnspiller. I september 2003 skrev han under på en låneavtale med Burnley, og han debuterte for *the Clarets* den 6. september 2003 i en ligakamp mot Stoke City. Etter å ha spilt 7 ligakamper og 1 cupkamp for Burnley returnerte han tilbake til Blackburn i oktober 2003. Nå etablerte han seg i startoppstillingen til *Rovers* der han i siste del av 2003/04-sesongen spilte 19 ligakamper, og i denne sesongen ble han også kåret til årets spiller i Blackburn Rovers. I den påfølgende sesong ble han utnevnt som kaptein av manager Mark Hughes da Barry Ferguson forlot klubben, og også i denne sesongen fikk han utmerkelsen årets spiller i klubben. Da 2004/05-sesongen var over hadde Andy Todd scoret ett mål på 26 ligakamper. I 2005/06-sesongen ble det 2 mål på 22 ligakamper, mens han i 2006/07-sesongen stoppet på 9 ligakamper og 4 cupkamper for Blackburn.

I juli 2007 skrev Todd under for Derby County for et ukjent beløp som er anslått til å være rundt £750 000. Han debuterte for Derby den 11. august 2007 i en ligakamp mot Portsmouth, og i denne kampen scoret han også sitt første mål for *the Rams*.

## Karriere som spiller

## Meritter
* Ble kåret til *Årets spiller* i Blackburn i 2004/05-sesongen.
* Ble kåret til *Årets spiller* i Blackburn i 2005/06-sesongen.

## Referanser


## Kilder
* Rollin, Jack: *ROTHMANS FOOTBALL YEARBOOK 1994-95* (side 328-330).  Headline Book Publishing, London. ISBN 0-7472-7857-1
* Rollin, Glenda & Rollin, Jack: *ROTHMANS FOOTBALL YEARBOOK 1995-96* (side 232, 233, 348, 349 og 519).  Headline Book Publishing, London. ISBN 0-7472-7823-7
* Rollin, Glenda & Rollin, Jack: *SKYSPORTS FOOTBALL YEARBOOK 2006-07* (side 437).  Headline Book Publishing, London. ISBN 0-7553-1526-X

## Eksterne lenker
*